โจรผู้มากับเทคโนโลยี
การเกิดขึ้นของคอมพิวเตอร์และอินเทอร์เน็ตเปลี่ยนโลกไปโดยสิ้นเชิง
11 มี.ค. 2558

โดย...เม้าท์ คลองเตย
การเกิดขึ้นของคอมพิวเตอร์และอินเทอร์เน็ตเปลี่ยนโลกไปโดยสิ้นเชิง ด้วยเทคโนโลยีที่มนุษย์ค้นคว้าขึ้นมา เพื่ออำนวยความสะดวกสบายให้ชีวิต และธุรกรรมการเงินทางอิเล็กทรอนิกส์ก็เติบโตอย่างรวดเร็ว เปลี่ยนพฤติกรรมของลูกค้าธนาคารพาณิชย์ไปอย่างมาก จากที่ต้องเข้าคิวนานเพื่อรอใช้บริการแบงก์ที่หน้าเคาน์เตอร์ โดยมีพนักงานให้บริการก็เปลี่ยนไปเข้าคิวหน้าตู้เอทีเอ็ม หน้าเครื่องรับฝากเงิน หน้าตู้รับฝากเช็ค
ผลจากการนำเทคโนโลยีมาให้บริการทำให้ธนาคารลดค่าใช้จ่ายได้มาก โดยเฉพาะจำนวนพนักงานให้บริการลูกค้าก็มีความจำเป็นน้อยลง ลดต้นทุนส่วนนี้ที่มีแต่เพิ่มขึ้นเพราะเงินเดือนเพิ่มทุกปีและต้องจ่ายเงินสวัสดิการและโบนัส ไปลงทุนในเครื่องให้บริการทางอิเล็กทรอนิกส์แทนที่มีต้นทุนถูกกว่าและเปลี่ยนได้ตามต้องการ ค่าบำรุงรักษาก็ไม่แพงเท่าสวัสดิการพนักงาน
แต่ความเจริญทางเทคโนโลยีที่สร้างความสะดวกสบายให้ลูกค้า เหมือนมีธนาคารในบ้าน เพียงลูกค้ามีเครื่องคอมพิเตอร์ ติดตั้งระบบอินเทอร์เน็ตความเร็วสูง หรือมีสมาร์ทโฟน ที่ใช้อินเทอร์เน็ตได้ และสมัครใช้บริการอิเล็กทรอนิกส์แบงก์กิ้ง ก็สามารถทำธุรกรรมทางการเงินผ่านอินเทอร์เน็ตที่ไหนก็สามารถใช้บริการทางการเงินได้เพียงปลายนิ้ว แต่อิเล็กทรอนิกส์แบงก์กิ้งไม่ได้สร้างแค่ความสะดวกสบาย แต่มีความเสี่ยง ไม่ได้ปลอดภัยอย่างที่คิดกัน
ที่ไหนมีเงินที่นั่นก็มักจะมีอาชญากร มีมิจฉาชีพอาศัยช่องว่างของระบบ หรือการใช้อิเล็กทรอนิกส์แบงก์กิ้งที่ไม่ถูกวิธี เพื่อโจรกรรมข้อมูลหรือเงินจากบัญชีของเราออกไป เหมือนในภาพยนต์ฮอลลีวู้ดหลายเรื่อง ที่ดูแล้วไม่น่าเชื่อ แต่สามารถเกิดขึ้นจริงในโลกไซเบอร์นี้ และเงินของท่านก็หายวับไปในพริบตา
ปัญหาอาชญากรรมทางการเงินผ่านช่องทางเหล่านี้ก็กำลังเพิ่มขึ้นอย่างน่าตกใจและกลายเป็นปัญหาใหญ่ของทุกประเทศทั่วโลก ธนาคารแห่งประเทศไทย (ธปท.) ไม่ได้เปิดเผยรายงานความเสียหายผ่านช่องทางอิเล็กทรอนิกส์ทุกปี แต่จากการประเมินก็ตกปีละเป็นพันล้านบาท
ในปี 2559 ธปท.กำหนดให้ธนาคารพาณิชย์ทุกแห่งจะต้องเปลี่ยนบัตรเอทีเอ็มจากระบบแถบแม่เหล็กเป็นระบบชิปการ์ดทั้งหมด ซึ่ง ธปท.หวังว่าจะช่วยแก้ไขปัญหาการสกิมมิ่งให้ลดลง ซึ่งจะต้องรอดูต่อไปว่า การติดชิปบนบัตรเอทีเอ็มจะลดความเสียหายจากภัยโจรสกิมมิ่งได้หรือไม่